CELEX: 32021D1137
Language: sk
Date: 2021-06-30 00:00:00
Title: Vykonávacie rozhodnutie Komisie (EÚ) 2021/1137 z 30. júna 2021 o žiadosti o registráciu európskej iniciatívy občanov s názvom „European EcoScore“ („európske ekoskóre“) podľa nariadenia Európskeho parlamentu a Rady (EÚ) 2019/788 [oznámené pod číslom C(2021) 4951] (Iba anglické znenie je autentické)

12.7.2021   
               
               
                  SK
               
               
                  Úradný vestník Európskej únie
               
               
                  L 246/4
               
            
         VYKONÁVACIE ROZHODNUTIE KOMISIE (EÚ) 2021/1137
         z 30. júna 2021
         o žiadosti o registráciu európskej iniciatívy občanov s názvom „European EcoScore“ („európske ekoskóre“) podľa nariadenia Európskeho parlamentu a Rady (EÚ) 2019/788
         
            
               [oznámené pod číslom C(2021) 4951]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov (1), a najmä na jeho článok 6 ods. 2 a 3,
         keďže:
         
                     (1)
                  
                  
                     Komisii bola 13. mája 2021 predložená žiadosť o registráciu európskej iniciatívy občanov s názvom „European EcoScore“ („európske ekoskóre“).
                  
               
                     (2)
                  
                  
                     Ciele iniciatívy sú vyjadrené takto: „Sme občianske hnutie mladých ľudí z celej Európy, ktorí chcú podniknúť konkrétne kroky pre naše životné prostredie! Vzhľadom na ambície Európskej zelenej dohody a Parížskej dohody vyzývame Európsku komisiu, aby zaviedla spoľahlivé „európske ekoskóre“. Európske ekoskóre spočíva v označení, ktoré by poskytovalo európskym spotrebiteľom transparentné informácie o vplyve výrobkov na životné prostredie, či už vyrobených, alebo predávaných na trhu Európskej únie. Toto povinné a jasne viditeľné označenie na obale by pomocou zvoleného písmena poskytlo jednoduché a spoľahlivé informácie o vplyve daného výrobku na životné prostredie (písmeno „A“ = veľmi šetrné k životnému prostrediu, zatiaľ čo „F“ = veľmi škodlivé pre životné prostredie).“
                  
               
                     (3)
                  
                  
                     Iniciatíva uvádza tieto konkrétne ciele: [1] umožniť európskym spotrebiteľom vyberať si na základe informovaných rozhodnutí zohľadňujúcich vplyv ponúkaných výrobkov na životné prostredie, a to na základe jasného a spoľahlivého označenia; [2] podnecovať odborníkov k tomu, aby znížili vplyv svojich výrobkov na životné prostredie a aby zároveň viac poukazovali na výrobky, ktoré už sú šetrné k životnému prostrediu; [3] poskytnúť jednotné označenie založené na štandardizovanom výpočte pre celé európske územie, vďaka ktorému sa spotrebiteľ vyhne nejasnostiam, ktorým čelí z dôvodu znásobovania environmentálnych označení.
                  
               
                     (4)
                  
                  
                     V prílohe sa uvádzajú ďalšie informácie o predmete, cieľoch a kontexte iniciatívy. Organizátori vítajú, že Únia už teraz podniká proaktívne opatrenia na boj proti zmene klímy. Tvrdia, že dopyt spotrebiteľov po jasných a transparentných informáciách o výrobkoch, ktoré kupujú, rastie. Poukazujú na úspech ďalších podobných iniciatív a označení, ktoré informujú o nutričnej kvalite potravinových výrobkov alebo o vplyve výrobkov na životné prostredie. Keďže ide najmä o súkromné iniciatívy, organizátori uvádzajú, že v Únii nie sú prístup a vykonávanie harmonizované. Podľa ich názoru by navrhovaná európska značka „európske ekoskóre“ mala byť povinná a mala by poskytovať jednotné označenie založené na rovnakom postupe výpočtu pre celú Úniu. Určenie metód výpočtu, ktoré sa použijú, by malo byť založené na vedeckých dôkazoch, pričom toto označenie by malo byť pre spotrebiteľov ľahko dostupné (napríklad vo forme čiarového kódu na výrobku, ktorý možno naskenovať).
                  
               
                     (5)
                  
                  
                     Organizátori vyzývajú Komisiu, aby navrhla právne predpisy, ktorými sa zavedie jednotné označenie výrobkov vyrobených alebo predávaných v Únii poskytujúce občanom Únie transparentné informácie o vplyve týchto výrobkov na životné prostredie.
                  
               
                     (6)
                  
                  
                     Tento návrh by mohol byť založený na článku 114 alebo článku 192 zmluvy. Článok 114 zmluvy poskytuje Komisii právny základ, vďaka ktorému môže navrhovať opatrenia na aproximáciu ustanovení zákonov, iných právnych predpisov a správnych opatrení členských štátov, ktoré smerujú k vytváraniu a fungovaniu vnútorného trhu. Článok 192 zmluvy poskytuje Komisii právny základ, vďaka ktorému môže navrhovať opatrenia na dosiahnutie cieľov politiky Únie v oblasti životného prostredia stanovených v článku 191 zmluvy, najmä čo sa týka udržiavania, ochrany a zlepšovania kvality životného prostredia, ochrany ľudského zdravia, rozvážneho a racionálneho využívania prírodných zdrojov a podpory opatrení na medzinárodnej úrovni na riešenie regionálnych alebo celosvetových problémov životného prostredia, a to predovšetkým na boj proti zmene klímy.
                  
               
                     (7)
                  
                  
                     Z týchto dôvodov nie je žiadna časť iniciatívy zjavne mimo rámca právomocí Komisie predložiť návrh právneho aktu Únie na účely vykonávania zmlúv.
                  
               
                     (8)
                  
                  
                     Týmto záverom nie je dotknuté posúdenie toho, či by v tomto prípade boli splnené konkrétne skutkové a vecné podmienky požadované na to, aby Komisia konala, vrátane dodržania zásady proporcionality.
                  
               
                     (9)
                  
                  
                     Skupina organizátorov poskytla primerané dôkazy o tom, že spĺňa požiadavky stanovené v článku 5 ods. 1 a 2 nariadenia (EÚ) 2019/788, a určila kontaktné osoby v súlade s článkom 5 ods. 3 prvým pododsekom uvedeného nariadenia.
                  
               
                     (10)
                  
                  
                     Iniciatíva nepredstavuje zjavné zneužitie práva, nie je zjavne neopodstatnená ani šikanujúca, ani nie je zjavne v rozpore s hodnotami Únie uvedenými v článku 2 Zmluvy o Európskej únii a právami zakotvenými v Charte základných práv Európskej únie.
                  
               
                     (11)
                  
                  
                     Iniciatíva s názvom „European EcoScore“ by sa preto mala zaregistrovať,
                  
               PRIJALA TOTO ROZHODNUTIE:
         
            Článok 1
            Registruje sa európska iniciatíva občanov s názvom „European EcoScore“.
         
         
            Článok 2
            Toto rozhodnutie je určené skupine organizátorov európskej iniciatívy občanov s názvom „European EcoScore“, ktorú zastupujú pán Antoine THILL a pani Elsa KRAEMER, konajúci zároveň ako kontaktné osoby.
         
         
            V Bruseli 30. júna 2021
            
               
                  Za Komisiu
               
               Věra JOUROVÁ
               
                  podpredsedníčka
               
            
         
         
            (1)  Ú. v. EÚ L 130, 17.5.2019, s. 55.